text: Nye virksomheder skaber jobs i Esbjerg
  07 januar 2014 kl. 14.11
  Esbjerg har i 2013 fået mindst 25 nye virksomheder og 10 af de nye virksomheder venter at skabe op mod 600 nye arbejdspladser.
  De senere års jobfest i Esbjerg-området får nu ekstra energi fra en markant tilflytning af nye virksomheder. 
  Alene i 2013 er mindst 25 nye virksomheder flyttet til Esbjerg Kommune eller har etableret sig med filialer i området, og de har ambitiøse vækstplaner med i flyttekassen.
  En rundspørge fra Esbjerg Erhvervsudvikling blandt ti af de nytilkomne virksomheder viser, at alene disse ti forventer at skabe i alt 590 nye arbejdspladser indenfor de næste tre år.
  - Hver eneste uge får vi nu henvendelser fra erhvervsfolk i ind- og udland, som gerne vil have hjælp til at etablere sig her og få del i væksten, siger direktør Tom L. Nielsen, Esbjerg Erhvervsudvikling.
  